Nariadenie Komisie (ES) č. 16/2004
zo 6. januára 2004,
ktorým sa vykonáva nariadenie Európskeho parlamentu a Rady (ES) č. 1177/2003 o štatistike spoločenstva o príjmoch a životných podmienkach (EU-SILC), pokiaľ ide o zoznam cieľových sekundárnych premenných týkajúcich sa "medzigeneračného prenosu chudoby"
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1177/2003 zo 16. júna 2003 o štatistike spoločenstva o príjmoch a životných podmienkach (EU-SILC) [1], najmä na jeho článok 15 ods. 2 písm. f),
keďže:
(1) nariadením (ES) č. 1177/2003 sa ustanovil spoločný rámec pre systematickú tvorbu štatistiky spoločenstva o príjmoch a životných podmienkach zahŕňajúcej porovnateľné a včasné prierezové a dlhodobé údaje o príjmoch a o úrovni a zložení chudoby a sociálneho vylúčenia na národnej úrovni a na úrovni Európskej únie;
(2) podľa článku 15 odseku 2 písmena f) nariadenia (ES) č. 1177/2003 sú potrebné vykonávacie opatrenia, ktoré sa týkajú zoznamu cieľových sekundárnych oblastí a premenných, ktoré sa každoročne zahrnú do prierezovej zložky EU-SILC. Na rok 2005 treba definovať zoznam cieľových sekundárnych premenných zahrnutý do modulu "Medzigeneračný prenos chudoby" (najmä o vzdelaní rodičov a ich pracovnom zaradení a o rodinnom prostredí dieťaťa ako kľúčových domén vplyvu na sociálne vylúčenie dospelého človeka, ktoré majú dopad na riziko chudoby počas dospelosti) vrátane špecifikácie kódov a premenných;
(3) opatrenia prijaté v tomto nariadení sú v súlade so stanoviskom Výboru pre štatistické programy,
PRIJALA TOTO NARIADENIE:
Článok 1
Zoznam sekundárnych cieľových premenných, kódov premenných a definícií pre Modul 2005 týkajúci sa "Medzigeneračného prenosu chudoby", ktoré sa zahrnú do prierezovej zložky štatistiky spoločenstva o príjmoch a životných podmienkach (EU-SILC), je stanovený v prílohe.
Článok 2
Toto nariadenie nadobúda účinnosť v 20. deň odo dňa jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 6. januára 2004